
[bookmark: TextBodyBegin]Az Európai Parlament,
–	tekintettel az Európai Unióról szóló szerződés 3. cikkének (3) bekezdésére és az Európai Unió működéséről szóló szerződés 9. cikkére,
–	tekintettel az Európai Unió Alapjogi Chartájának 24. cikkére,
–	tekintettel a gyermek jogairól szóló ENSZ-egyezményre,
–	tekintettel az EU gyermekjogi ütemtervére (COM(2011)0060),
–	tekintettel az EU gyermekjogi stratégiájára (COM(2021)0142),
–	tekintettel az Európa Tanács a fiataloknak a helyi közösségek és régiók életében való részvételéről szóló átdolgozott európai chartájára,
–	tekintettel az ENSZ-közgyűlésnek a gyermek jogairól szóló határozatára,
–	tekintettel eljárási szabályzata 132. cikkének (2) bekezdésére,
A.	mivel a gyermekek jogai emberi jogok; mivel minden gyermeknek azonos jogokkal kell rendelkeznie, és bármiféle megkülönböztetéstől és megfélemlítéstől szabadon kell élnie;
B.	mivel a gyermekek jogainak védelme és előmozdítása az EU egyik fő célkitűzése; mivel az EU célja, hogy a lehető legjobb életet alakítsa ki a gyermekek számára az EU-ban és világszerte egyaránt;
C.	mivel a gyermekek kulcsfontosságú szerepet játszanak társadalmainkban; mivel aktív részvételük segíthet olyan gyermekbarát városok kialakításában és felépítésében, amelyek minden szinten előmozdítják jogaik teljes körű érvényesítését; mivel élen járnak a környezeti kihívásokra és az éghajlatváltozásra, a digitális átalakulásra és az online biztonságra, valamint a megkülönböztetésre és az igazságtalanságra vonatkozó figyelemfelkeltésben; mivel nemcsak a mai fiatalok, hanem a holnap vezetőinek hangját is képviselik;
D.	mivel a gyermekek számára biztosítani kell a jogot a lehető legjobb életkezdéshez, és hogy teljes mértékben kibontakoztassák a bennük rejlő lehetőségeket; mivel ez magában foglalja a tiszta és egészséges bolygón, a védelmező és gondoskodó környezetben való élethez, a minőségi oktatáshoz és a gyermekbarát szabadidős, kulturális és művészeti tevékenységekhez való hozzáféréshez való jogot;
E.	mivel az oktatáshoz való hozzáférés alapvető emberi jog; mivel a formális, nem formális és informális oktatás az esélyegyenlőség, valamint a tehetségek és lehetőségek egyéni előmozdításának alapja;
F.	mivel az EU-nak és tagállamainak egyesíteniük kell erőiket annak érdekében, hogy eleget tegyenek a minden gyermek jogainak tiszteletben tartására és védelmére vonatkozó közös felelősségüknek, valamint hogy a gyermekekkel együtt befogadóbb, egészségesebb és méltányosabb társadalmakat építsenek ki;
G.	mivel minden gyermeknek joga van a szegénységgel és a társadalmi kirekesztéssel szembeni védelemhez; mivel az európai gyermekgarancia olyan uniós eszköz, amelynek célja a szegénység és a társadalmi kirekesztés megelőzése és leküzdése azáltal, hogy a rászoruló gyermekek számára ingyenes és tényleges hozzáférést biztosít az olyan alapvető gondozási szolgáltatásokhoz, mint a koragyermekkori nevelés és gondozás, az oktatási és iskolai tevékenységek, az egészségügyi ellátás és a minden iskolai napon legalább egyszeri egészséges étkezés, valamint valamennyi rászoruló gyermek számára garantálja az egészséges táplálkozáshoz és a megfelelő lakhatáshoz való tényleges hozzáférést;
H.	mivel minden család és közösség számára biztosítani kell az ahhoz szükséges támogatást, hogy biztosíthassák gyermekeik jóllétét és fejlődését;
I.	mivel e célok elérése érdekében a gyermekeknek lehetőséget kell biztosítani arra, hogy rendszeresen találkozzanak, megismerjék és jobban megértsék egymást, és ezáltal részt vegyenek az európai projekt jövőjének alakításában;
J.	mivel az Európa Ifjúsági Fővárosa kezdeményezés 2009-ben jött létre; mivel a megfelelő uniós finanszírozás biztosíthatná, hogy teljes mértékben kiaknázzák a benne rejlő lehetőségeket; mivel a Gyermekek Európai Fővárosainak ki kell egészíteniük az Európa Ifjúsági Fővárosa kezdeményezést, és együtt kell működniük azzal;
K.	mivel e kezdeményezés kidolgozásához további kutatásokra és értékelésekre van szükség; mivel a gyermekek jogaival foglalkozó helyi hatóságok és nem kormányzati szervezetek hozzájárulása alapvető fontosságú a kezdeményezés alakításában;
1.	felhívja a Bizottságot, hogy a helyi hatóságokkal és a gyermekek által vezetett vagy velük dolgozó civil társadalmi szervezetekkel együttműködve vizsgálja meg egy olyan európai kezdeményezés létrehozásának lehetőségét, amely évente kijelöli a Gyermekek Európai Fővárosait;
2.	hangsúlyozza, hogy a Gyermekek Európai Fővárosainak bizonyítékokkal kell szolgálniuk a felelős gyermekpolitikák támogatásához, a gyermekek részvételével, és prioritásként kell kezelniük a kilátásaikat, különösen az esélyegyenlőség, az egészséges növekedés, valamint a minőségi oktatáshoz, a tiszta környezethez és a városfejlesztéshez való hozzáférés tekintetében;
3.	hangsúlyozza, hogy a Gyermekek Európai Fővárosait meg kell bízni azzal a feladattal, hogy közelebb hozzák egymáshoz a gyermekeket a tagállamokban, segítve őket egymás jobb megértésében;
4.	úgy véli, hogy az emberek és a különböző kultúrák közötti jobb megértés előmozdítása már fiatal kortól kezdve hozzájárul az előítéletek és sztereotípiák felszámolásához, valamint a kultúrák közötti párbeszéd előmozdításához, amely központi szerepet játszik az EU, valamint annak értékei és célkitűzései szempontjából;
5.	hangsúlyozza, hogy a Gyermekek Európai Fővárosait magukkal a gyermekekkel együtt lehetne irányítani gyermekszervezeteken és klubokon keresztül; hangsúlyozza, hogy ez előmozdíthatja a gyermekek jogait, beleértve az aktív gyermekrészvételi mechanizmusokat és az európai polgársággal kapcsolatos oktatást, mivel e folyamat fiatal kortól történő előmozdítása megkönnyíti az EU értékeit, célkitűzéseit, történelmét és identitását megértő, képzett fiatalok és felnőttek kinevelését;
6.	hangsúlyozza, hogy a Gyermekek Európai Fővárosainak elő kell mozdítaniuk a gyermekek társadalmi befogadását, hozzáférésüket és esélyegyenlőségüket, és mindent meg kell tenniük annak biztosítása érdekében, hogy a civil társadalom valamennyi tagja a lehető legszélesebb körben részt vegyen a kezdeményezés előkészítésében és végrehajtásában, különös figyelmet fordítva a kevesebb lehetőséggel rendelkező gyermekekre és a legkiszolgáltatottabb csoportokra;
7.	úgy véli, hogy a Gyermekek Európai Fővárosai kezdeményezés hozzájárulhat a gyermekszegénység elleni küzdelemhez, a gyermekek életkörülményeinek átfogó vizsgálatához és az európai gyermekgarancia tagállamok általi hatékony végrehajtásához azáltal, hogy teljes mértékben kihasználja a nemzeti és uniós szinten rendelkezésre álló forrásokat; úgy véli, hogy ez a bevált gyakorlatok civil társadalmon belüli, különösen a gyermekszervezetek, a szülők, a városok, a helyi önkormányzatok és a tagállamok közötti megosztásával, valamint az összes érdekelt fél bevonásával érhető el; megismétli arra irányuló felhívásait, hogy sürgősen növeljék az európai gyermekgarancia finanszírozását legalább 20 milliárd eurós célzott költségvetéssel;
8.	hangsúlyozza, hogy a Gyermekek Európai Fővárosai kezdeményezésnek lehetőséget kell kínálnia az EU-val kapcsolatos oktatási, kulturális és sportesemények szervezésére, amelyeket a mindennapi élethez, a megkülönböztetés elleni küzdelemhez, a gyermekek szexuális bántalmazásához, a szegénységhez, a társadalmi kirekesztéshez, a nemek közötti egyenlőséghez, a digitális világhoz, az éghajlatvédelemhez, a mobilitáshoz, a városfejlesztéshez, a demokráciához, a történelemhez, valamint a vallás és meggyőződés szabadságához kapcsolódó témákról szóló munkaértekezletek révén lehetne elősegíteni;
9.	emlékeztet annak fontosságára, hogy figyelembe kell venni a gyermekek mindenek felett álló érdekét a digitális transzformáció, valamint az őket érintő valamennyi digitális fellépés és döntés során, különös tekintettel fizikai és mentális egészségükre, biztonságukra és jóllétükre, miközben előmozdítják a digitális oktatást, és javítják a digitális jártasságot;
10.	hangsúlyozza, hogy egy ilyen éves kijelölés bevezetése, amelyben a gyermekek járnak élen, és képesek partnerként és jövőbeli döntéshozókként aktívan részt venni a vitákban, segíteni fogja a gyermekeket abban, hogy nyitott gondolkodású felnőttekké váljanak;
11.	hangsúlyozza, hogy a Gyermekek Európai Fővárosai hozzá fognak járulni a meglévő helyi, nemzeti és uniós szintű gyermekrészvételi mechanizmusok – többek között az uniós gyermekrészvételi platform[footnoteRef:1] és az Európa Ifjúsági Fővárosa – összekapcsolásához, valamint a gyermekeknek a döntéshozatali folyamatokba való bevonásához; [1:  	https://eu-for-children.europa.eu/ – Ezt az uniós platformot az EU gyermekjogi stratégiájával összhangban hozták létre.] 

12.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek és a Bizottság alelnökének / az Unió külügyi és biztonságpolitikai főképviselőjének.

